लॉरेंस और जग्गू भगवानपुरिया साथ थे, बदमाश मन्नू और रूपा के एनकाउंटर के बाद आई दरार
Lawrence Gang Rivalry Jaggu Bhagwanpuria Gang | Goindwal Tarntaran Jail NIA पंजाब को 2022 में सबसे अधिक दहलाने वाली घटना सिद्धू मूसेवाला हत्याकांड था। जिसमें दो करीबी दोस्तों लॉरेंस बिश्नोई और जग्गू भगवानपुरिया गैंग ने हाथ मिलाया और सिद्धू मूसेवाला की हत्या की।
पंजाब में 2022 में सिद्धू मूसेवाला हत्याकांड सबसे ज्यादा दहलाने वाली घटना थी। दो कुख्यात गैंगस्टर लॉरेंस और जग्गू भगवानपुरिया ने हाथ मिलाया और परफेक्ट प्लानिंग के साथ सिंगर-पॉलिटिशियन सिद्धू मूसेवाला को ताबड़तोड़ गोलियां मारकर उसकी हत्या कर दी। मूसेवाला मर्डर के 9 महीने बाद ही क्राइम पार्टनर रहे यह दोनों गैंगस्टर एक-दूसरे के जानी दुश्मन बन गए हैं।
रविवार को इन दोनों के गुर्गों में तरनतारन की गोइंदवाल जेल में गैंगवार हुई थी। जग्गू के साथी मनदीप तूफान और मोहना मानसा का मर्डर हुआ। लॉरेंस के करीबी गोल्डी बराड़ ने पोस्ट डालकर इसकी जिम्मेदारी ली थी।
दोनों गैंग, जो एक दूसरे के हमसाया बनकर चले, आखिर एक-दूसरे के दुश्मन कैसे बने, एक बड़ा सवाल खड़ा होता है। शुरुआती जांच में साफ हुआ है कि यह दोनों गैंग बीते कुछ महीनों से एक-दूसरे के दुश्मन बनना शुरू हुए। यह कैसे हुआ पढ़िए पूरी कहानी...
पहले जानिए दोनों गैंग के बीच क्या हुआ...
तरनतारन की गोइंदवाल जेल में बंद जग्गू गैंग के मोहना मानसा, मनदीप तूफान और कुछ अन्य सदस्यों ने लॉरेंस गैंग पर धावा बोला था। जिसमें दोनों ने मनप्रीत भाऊ ढैपई के साथ मारपीट की थी। इसका बदला लेने के लिए ही लॉरेंस गैंग ने प्लानिंग की और रविवार को मोहना मानसा और मनदीप तूफान की हत्या कर दी गई। उनका तीसरा साथी केशव गंभीर रूप से घायल है। घटना के तुरंत बाद लॉरेंस के करीबी गोल्डी बराड़ ने कहा कि यह मर्डर हमने करवाया है।
जग्गू भगवानपुरिया गैंग से लॉरेंस गैंग की दुश्मनी की 3 बड़ी वजहें...
1. मन्नू-रूपा की सूचना जग्गू गैंग ने ही पुलिस को दी: लॉरेंस गैंग का मानना है कि जग्गू ने सिद्धू मूसेवाला की हत्या के कुछ समय बाद ही उनके गैंग को धोखा देना शुरू कर दिया था। लॉरेंस गैंग को अब सूचना मिली थी कि जग्गू, उसके गैंग के सदस्य मनदीप तूफान और अन्य ने ही पुलिस को मन्नू और रूपा की जानकारी दी थी। इसी जानकारी के आधार पर पुलिस ने ट्रैप लगाकर मन्नू और रूपा का एनकाउंटर कर दिया था। मन्नू और रूपा ने मूसेवाला को गोलियां मारी थीं।
2. जग्गू ने एंटी ग्रुप को हथियार देने किए शुरू
जग्गू भगवानपुरिया का नाम सबसे अमीर गैंगस्टरों की सूची में आता है। जिसका सबसे बड़ा पैसे कमाने का जरिया हथियारों व नशे की तस्करी और रंगदारी है। लॉरेंस गैंग को सूचना मिली थी कि कुछ दिन पहले ही संदीप नंगल अंबिया गैंग को जग्गू गैंग की तरफ से असलहा उपलब्ध करवाया गया था। लॉरेंस गैंग को लग रहा था कि जग्गू उनके साथ दोगली नीति अपना रहा है।
3. जग्गू-लॉरेंस गैंग के बीच NIA की एंट्री
इन सबके बीच NIA की भी एंट्री हो गई। दिसंबर 2022 में NIA ने लॉरेंस को 10 दिन और फिर जनवरी 2023 में जग्गू भगवानपुरिया को रिमांड पर लिया। इसके बाद NIA उत्तर भारत में दो बड़ी रेड को अंजाम दे चुकी है। जिनमें सबसे बड़े टारगेट जग्गू, लॉरेंस और गोल्डी बराड़ थे। कुछ दिन पहले ही कार्रवाई हुई, उनमें NIA ने सबसे अधिक लॉरेंस के करीबियों को निशाना बनाया था।
पकड़े थे 6 गैंगस्टर
NIA ने पंजाब में गिद्दड़बाहा के लखवीर सिंह, अबोहर के नरेश, हरियाणा के सुरिंदर चीकू, कौशल चौधरी और गुरुग्राम के अमित डागर के अलावा यूपी बागपत के सुनील राठी, कुछ हवाला आरोपियों, हथियार सप्लायरों और कबड्‌डी प्लेयर्स पर रेड की थी। जिसके बाद NIA ने लॉरेंस और गोल्डी बराड़ के 6 करीबियों को पकड़ लिया। लॉरेंस को लगता है कि उसके साथियों पर हुई रेड के पीछे जग्गू भगवानपुरिया का ही इनपुट है।
ये खबर भी पढ़ें:-
मूसेवाला मर्डर में पुलिस का दूसरा फेलियर:पहले गिरफ्त से भागा था गैंगस्टर टीनू, अब जेल में हुआ दो आरोपियों का कत्ल 
पंजाबी सिंगर सिद्धू मूसेवाला कत्लकांड के बाद बेशक पुलिस ने 36 के करीब आरोपी नामजद कर गिरफ्तार कर लिए हैं, लेकिन पंजाब पुलिस का इस कत्लकांड में दूसरा बड़ा फेलियर सामने आया। पहले मामले में मानसा CIA इंस्पेक्टर प्रीतपाल की लापरवाही सामने आई, जिसमें मिलीभगत करके खूंखार गैंगस्टर दीपक टीनू भगा दिया गया (पूरी खबर पढ़ें)
पंजाब की जेलों में हाईअलर्ट: बदमाश बैरकों में बंद किए गए, गोल्डी बराड़ को जग्गू भगवानपुरिया गैंग की धमकी- कत्ल के बदले कत्ल होगा 
पंजाबी सिंगर सिद्धू मूसेवाला मर्डर केस में शामिल बदमाश मनदीप तूफान और मनमोहन मोहना का आज पोस्टमार्टम होगा। ये दोनों कल गोइंदवाल साहिब की जेल में गैंगवार में मारे गए। इन्हें लॉरेंस गैंग ने जेल में कत्ल किया। मोहना और तूफान जग्गू भगवानपुरिया के गुर्गे हैं (पूरी खबर पढ़ें)
मूसेवाला मर्डर के दो आरोपियों की जेल में हत्या:जग्गू और लॉरेंस के गुर्गों में गैंगवार, धारदार हथियार चले; लॉरेंस गैंग ने जिम्मेदारी ली 
पंजाबी सिंगर सिद्धू मूसेवाला मर्डर केस में शामिल 2 बदमाश जेल में हुई गैंगवार में मारे गए। पंजाब में तरनतारन जिले की गोइंदवाल जेल में रविवार को बदमाशों के बीच हिंसक झड़प हुई। इसमें बदमाश मनदीप सिंह तूफान और मनमोहन सिंह मोहना की मौत हो गई। एक अन्य बदमाश केशव की हालत गंभीर है (पूरी खबर पढ़ें)